
ՀԻՄՆԱՎՈՐՈՒՄ
«Հայաստանի Հանրապետության կառավարության 2001 թվականի սեպտեմբերի 24-ի  N 895 որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունման վերաբերյալ

1. Իրավական ակտերի ընդունման անհրաժեշտությունը.

     Իրավական ակտի նախագծերի մշակումը պայմանավորված է 2024 թվականի մայիսի 22-ին ընդունված ««Լիցենզավորման մասին» Հայաստանի Հանրապետության օրենքում փոփոխություններ և լրացումներ կատարելու մասին» (ՀՕ-255-Ն), «Մասնագիտական կրթության և ուսուցման մասին» ՀՀ օրենքներով (ՀՕ-250-Ն), ինչպես նաև 2026 թվականի հունիսի 28-ին ընդունված ««Լիցենզավորման մասին» օրենքում լրացումներ կատարելու մասին» (ՀՕ-290-Ն), «Մասնագիտական կրթության և ուսուցման մասին» օրենքում լրացումներ և փոփոխություններ կատարելու մասին» ՀՀ օրենքներով (ՀՕ-288-Ն), որոնցով մասնագիտական կրթության առաջին և երկրորդ մակարդակի՝ արհեստագործական հիմնական կրթական ծրագրի և միջին մասնագիտական հիմնական կրթական ծրագրի իրականացումը, ինչպես նաև արհեստավորի կամ կրտսեր մասնագետի և մասնագետի որակավորման (ուղղվածության) ծրագրերի իրականացումը համարվում է լիցենզավորման ենթակա գործունեության տեսակ, ինչպես նաև լիցենզավորվելու են նախնական մասնագիտական (արհեստագործական) և միջին մասնագիտական կրթական ծրագրերը մինչև աստիճանաբար ներդրվող՝ «Մասնագիտական կրթության և ուսուցման մասին» Հայաստանի Հանրապետության օրենքի 7-րդ հոդվածի 7-րդ և 8-րդ մասերով սահմանված արհեստագործական կամ միջին մասնագիտական կրթական ծրագրի մակարդակում տվյալ որակավորման շրջանակային նկարագրերը հաստատելը: 
     2.Ընթացիկ իրավիճակը և խնդիրները.
     Նախագծով նախատեսվել է կրթական ծրագրի իրականացումն արտոնելու երկաստիճան համակարգ՝ մասնագիտական կրթության համապատասխան մակարդակի որակավորման կրթական ծրագրի իրականացման իրավունքի լիցենզավորում և յուրաքանչյուր որակավորման լիցենզավորում։
  Նախագծի ընդունմամբ լիցենզավորման ենթակա վերոնշյալ գործունեության տեսակներով որպես լիազոր մարմին հանդես է գալու ՀՀ կրթության, գիտության, մշակույթի և սպորտի նախարարությունը:
   3.Կարգավորման նպատակը և բնույթը.
Նախագծի ընդունման նպատակն է հստակեցնել ՀՀ կառավարության 2001 թվականի սեպտեմբերի 24-ի N 895 որոշմամբ սահմանված՝ մասնագիտական կրթության և ուսուցման ոլորտում լիցենզավորման ենթակա գործունեության տեսակների մասով լիցենզավորող լիազոր մարմնին։
Մասնավորապես, նախագծով նախատեսվում է սահմանել, որ նշված գործունեության տեսակների մասով որպես լիցենզավորող լիազոր մարմին հանդես է գալիս Հայաստանի Հանրապետության կրթության, գիտության, մշակույթի և սպորտի նախարարությունը։
   4.Ակնկալվող արդյունքը.
[bookmark: _GoBack]Նախագծի ընդունման արդյունքում ՀՀ կառավարության 2001 թվականի սեպտեմբերի 24-ի N 895 որոշմամբ սահմանված՝ մասնագիտական կրթության և ուսուցման ոլորտում լիցենզավորման ենթակա գործունեության տեսակների մասով հստակ կսահմանվի լիցենզավորող լիազոր մարմինը։
Որպես լիցենզավորող լիազոր մարմին կսահմանվի Հայաստանի Հանրապետության կրթության, գիտության, մշակույթի և սպորտի նախարարությունը, ինչը կապահովի տվյալ գործունեության տեսակների լիցենզավորման գործընթացի իրականացման համար անհրաժեշտ իրավասության հստակ սահմանումը։
5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
    Նախագծի ընդունմամբ` ՀՀ պետական բյուջեից լրացուցիչ միջոցներ չեն պահանջվի:
      6.Նախագծերի մշակման գործընթացում ներգրավված ինստիտուտները և անձինք.
       ՀՀ կրթության, գիտության, մշակույթի և սպորտի նախարարություն:
     7. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».   
     Նախագծերը բխում են Կառավարության 2021-2026թթ. ծրագրի՝ 12-րդ կետի պահանջից՝ նախնական մասնագիտական (արհեստագործական) և միջին մասնագիտական կրթության համակարգի ուսումնական հաստատությունների կառավարման արդյունավետության բարձրացում և դրանց ձեռնարկատիրական գործունեության հնարավորությունների և ձևերի ընդլայնում, համաձյան որի կմշակվեն նախնական մասնագիտական (արհեստագործական) և միջին մասնագիտական կրթություն իրականացնող ուսումնական հաստատությունների կառավարման այլընտրանքային մոդելներ և 13-րդ կետի պահանջից՝ նախնական մասնագիտական (արհեստագործական) և միջին մասնագիտական կրթության ոլորտի զբաղունակության բարելավում, համաձայն որի կստեղծվեն անհրաժեշտ օրենսդրական հիմքեր՝ աշխատանքի վրա հիմնված և դուալ ուսուցման ողջ ՆՄՄԿ համակարգում ներդրման համար: 
   


  

